D คว้าสิทธิ์ขายเครื่องมือทันตกรรมแบรนด์ “Planmeca” มั่นใจหนุนรายได้เพิ่ม 40 ลบ./ปี
D คว้าสิทธิ์ขายเครื่องมือทันตกรรมแบรนด์ "Planmeca" มั่นใจหนุนรายได้เพิ่ม 40 ลบ./ปี
7 มี.ค. 2562

ทพ.พรศักดิ์ ตันตาปกุล ประธานเจ้าหน้าที่บริหารและรองประธานกรรมการ บริษัท เดนทัล คอร์ปอเรชั่น จำกัด (มหาชน) หรือ D เปิดเผยว่า เมื่อเดือน ก.พ.ที่ผ่านมา บริษัท เดนทัล ออล (ประเทศไทย) จำกัด (DAT) ซึ่งเป็นบริษัทลูก ได้เซ็นสัญญารับสิทธิ์เป็นตัวแทนจำหน่ายสินค้าประเภทเครื่องมือทันตกรรมของ Planmeca Group ซึ่งเป็นบริษัทที่มีชื่อเสียง และเป็นที่ยอมรับเพราะเป็นเครื่องมือและอุปกรณ์ในระบบดิจิทัลที่มีมาตรฐานสูง ในวงการการแพทย์ระดับโลกนิยมนำมาใช้กัน
สำหรับสินค้าที่บริษัท เดนทัล ออล (ประเทศไทย) จำกัด (DAT) จะนำเข้ามาเพื่อวางจำหน่าย ประกอบด้วย เครื่องเอกซ์เรย์ เครื่องสแกนเนอร์ และเก้าอี้ทันตกรรม ซึ่งคาดว่าจะสามารถวางจำหน่ายได้เร็วๆ นี้
“ขณะนี้บริษัทฯ อยู่ระหว่างยื่นขออนุญาต สํานักงานคณะกรรมการอาหารและยา (อย.) คาดว่าจะใช้เวลาไม่เกิน 1 เดือนจากนั้นก็พร้อมจะวางจำหน่ายได้ในทันที และการได้รับสิทธิ์เป็นตัวแทนจำหน่ายในครั้งนี้ เบื้องต้นคาดว่าจะสามารถสร้างรายได้ประมาณ 40 ล้านบาทต่อปี ซึ่งจะช่วยสนับสนุนธุรกิจจำหน่ายอุปกรณ์ทันตกรรมให้มีรายได้เพิ่มขึ้น และยังผลักดันให้การเติบโตของกลุ่มบริษัทเดนทัลเป็นไปตามเป้าหมายที่วางไว้” ทพ.พรศักดิ์ กล่าว
ทพ.พรศักดิ์ ตันตาปกุล กล่าวต่อว่า ภาพรวมการดำเนินธุรกิจในปี 2562 บริษัทตั้งเป้ารายได้จะเติบโตมาอยู่ที่ 1 พันล้านบาท เพิ่มขึ้นเกือบ 2 เท่าตัวจากปีก่อน เนื่องจากปีนี้จะเป็นการรับรู้ผลจากการลงทุนในช่วงหลายปีที่ผ่านมา และเป็นการรับรู้รายได้คลินิกใหม่ได้เต็มปี
โดยปัจจุบันบริษัทฯ มีศูนย์ทันตกรรมและคลินิกทันตกรรม รวม 16 สาขา ตั้งอยู่ในพื้นที่กทม. 14 สาขา และภูเก็ต 2 สาขาดำเนินการภายใต้ “BIDC” 1 สาขา “Dental Signature”4 สาขา “Smile Signature 8 สาขา และ “Dental Planet” 3 สาขา
รวมทั้งจะเป็นปีแรกที่รับรู้รายได้จาก บริษัท เดนทัล ออล (ประเทศไทย) จำกัด (DAT) หลังจากที่เข้าไปซื้อกิจการเมื่อปี 2561 ซึ่งเป็นบริษัทฯ ทำธุรกิจจำหน่ายอุปกรณ์ทันตกรรม โดยมีรายได้รวมปีละประมาณ 300-400 ล้านบาท ดังนั้น การรับรู้รายได้ที่เกิดขึ้นในปีนี้ จะทำให้บริษัทฯ มีการเติบโตอย่างก้าวกระโดด
อนึ่ง ในปี 2561 บริษัทมีรายได้จกการขายและการให้บริการอยู่ที่ 643.19 ล้านบาท เพิ่มขึ้น 40% หรือ 183.56 ล้านบาท จากงวดเดียวกันปีก่อนมีรายได้อยู่ที่ 459.62 ล้านบาท ขณะที่กำไรสุทธิอยู่ที่ 33.45 ล้านบาท และมีกำไรก่อนหักภาษีค่าเสื่อม ดอกเบี้ย (อีบิทด้า) อยู่ที่ 84.73 ล้านบาท